पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर । नगर निगम की ओर से महेश नगर के सामुदायिक केंद्र में लगाए गए पेंशन शिविर में बुधवार को भाजपा पार्षद व कांग्रेस नेता के बीच कहासुनी हो गई। पेंशन बांटने के दौरान भाजपा व कांग्रेस के कार्यकर्ता आपस में भिड़ पड़े, बाद में थाना पुलिस मौके पर पहुंची और मामला शांत करवाया। निगम की ओर से वार्ड 42 का पेंशन शिविर लगाया गया। इसमें स्थानीय पार्षद सविता मारोडिय़ा व अन्य कार्यकर्ता पेंशन फार्म भरवाने में लगे हुए थे। इस दौरान कांग्रेस के प्रदेश उपाध्यक्ष राजीव अरोड़ा निगम के आमंत्रण पर शिविर में पेंशन बांटने पहुंचे। पेंशन बांटने को लेकर राजीव अरोड़ा व सविता मारोडिय़ा में कहासुनी हो गई।
पार्षद ने यह कहते हुए हंगामा खड़ा कर दिया कि वे सुबह से ही फार्म भरवाने में लगी हैं, जबकि कांग्रेस नेता वाहवाही लूटने पहुंच गए। उधर, कांग्रेसी कार्यकर्ताओं का कहना था कि अरोड़ा लंबे समय से क्षेत्र में सक्रिय हैं तथा सभी शिविरों में पहुंच रहे हैं। मामला हाथापाई तक जा पहुंचा और बाद में पुलिस ने बीच बचाव कर लोगों को समझाया। हालांकि इससे पहले ही अरोड़ा वहां से जा चुके थे।
कांग्रेस सरकार अच्छे काम रही है जो भाजपा के लोगों को अच्छा नहीं लग रहा और वे बौखलाहट में ऐसा कर रहे हैं।
- राजीव अरोड़ा, प्रदेश उपाध्यक्ष, पीसीसी
शिविर में काम कर रहे हैं पार्षद और वाहवाही लूटने कांग्रेस के नेता आ जाते हैं। इन्होंने क्षेत्र के लोगों को कभी संभाला तक नहीं। - सविता मारोडिय़ा, वार्ड 42 की पार्षद
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva zho_Hant eng_Latn